Gw mau tau 2006 dari Fernando Alonso. Jelasin dalam bahasa melayu

Alonso memenangi perlumbaan pembuka tirai musim  di Bahrain, dengan memintas Michael Schumacher selepas keluar dari lorong pit dengan baki 18 pusingan, selepas memulakan perlumbaan di tempat keempat. Beliau memulakan perlumbaan di tempat ketujuh di Grand Prix Malaysia selepas terdapat kesilapan dengan pengisian bahan api tetapi menamatkan perlumbaan di tempat kedua, di belakang rakan pasukan, Giancarlo Fisichella. Beliau memenangi Grand Prix Australia selepas memintas pemandu Honda, Jenson Button.

Schumacher menang di San Marino, selepas Alonso gagal memintas Michael Schumacher pada perlumbaan tersebut. Schumacher menewaskan Alonso sekali lagi di Grand Prix Eropah selepas Alonso memulakan perlumbaan di petak pertama, tetapi Alonso bangkit kembali, dan menjadi pelumba Sepanyol yang pertama yang memenangi Grand Prix Sepanyol. Alonso mendapat petak pertama di Grand Prix Monaco selepas Schumacher diberikan penalti kerana "sengaja [memberhentikan] keretanya di litar dalam beberapa minit terakhir pada sesi kelayakan", untuk menggagalkan usaha pesaingnya, termasuk Alonso, untuk menetapkan masa pusingan kelayakan yang terpantas. Alonso kemudiannya memenangi perlumbaan tersebut.

Alonso menang sekali lagi di Grand Prix British dan Kanada. Beliau memenangi kedua-dua perlumbaan tersebut selepas bermula dari petak pertama. Beliau juga menjadi pemandu pertama dalam sejarah untuk menamatkan perlumbaan di tempat pertama atau kedua dalam sembilan perlumbaan pertama musim ini, dan rekod ini kemudiannya dikongsi oleh Sebastian Vettel pada tahun 2011. Schumacher bangkit kembali selepas memenangi perlumbaan di Indianapolis, dan Alonso mendapat tempat kelima. Schumacher memenangi Grand Prix Perancis, dan Alonso mendapat tempat kedua. Alonso sekali lagi gagal untuk mendapat keputusan yang baik selepas hanya mampu mendapat tempat kelima di Grand Prix Jerman. Ini menyebabkan Schumacher merapatkan kedudukannya dengan Alonso dalam kejuaraan kepada 11 mata.

Alonso diberikan penalti selepas menyebabkan sebuah pelanggaran pada sesi latihan bebas di Grand Prix Hungary dan menyebabkan beliau memulakan perlumbaan di tempat ke-15. Schumacher memulakan perlumbaan di tempat kesebelas selepas menerima penalti yang sama. Alonso hampir memenangi perlumbaan ini, selepas memintas beberapa pemandu, termasuk Schumacher, tetapi terbabas daripada perlumbaan apabila nat roda keretanya jatuh selepas perhentian pit. Schumacher mendapat satu mata selepas Robert Kubica disingkirkan selepas perlumbaan.

Beliau mendapat tempat kedua di Turki, manakala Schumacher mendapat tempat ketiga. Di Grand Prix Itali, beliau mendapat tempat kelima pada pusingan kelayakan, namun diberikan penalti kerana menghalang pemandu Ferrari Felipe Massa, dan memulakan perlumbaan di tempat kesepuluh. Dalam perlumbaan, beliau beraksi dengan baik dan berada di tempat ketiga sebelum kegagalan enjin memaksanya untuk bersara. Schumacher memenangi Grand Prix ini dan berada dua mata di belakang Alonso dalam kejuaraan pemandu.

Pada perlumbaan berikutnya di China, Alonso mendapat petak pertama pada pusingan kelayakan yang dilanda hujan tetapi menamatkan perlumbaan di tempat kedua, di belakang Schumacher. Selepas perlumbaan ini, Alonso dan Schumacher terikat dengan mata yang sama dalam kejuaraan pemandu. Di Grand Prix Jepun, kedua-dua pemandu Ferrari, Schumacher dan Massa, memulakan perlumbaan di petak hadapan. Alonso dan Fisichella pula memulakan perlumbaan di tempat kelima dan keenam masing-masing. Namun begitu, Alonso memenangi perlumbaan selepas masalah enjin memaksa Schumacher bersara. Ia memberikan Alonso kelebihan sepuluh mata kepada Schumacher, dan hanya memerlukan satu mata sahaja pada perlumbaan penutup tirai untuk mempertahankan kejuaraannya. Alonso mendapat tempat kedua di Grand Prix Brazil pada 22 Oktober, dan berjaya mempertahankan kejuaraannya. Dengan Schumacher mendapat tempat keempat, perbezaan mata terakhir adalah 13 mata. Alonso menjadi juara dunia berganda termuda dalam sejarah sukan itu. Renault juga memenangi Kejuaraan Pengeluar dengan perbezaan 5 mata ke atas Ferrari.